Pakistanske myndigheter: Bhatti mistenkt for alvorlig kriminalitet i Pakistan
- UD er kjent med at det foreligger opplysninger som tilsier at en norsk borger i Pakistan kan være mistenkt for alvorlige handlinger, sier underdirektør Frode Overland Andersen i Utenriksdepartementet til VG. Etter det VG får opplyst er denne personen Arfan Bhatti.Tirsdag skrev VG at norsk etterretning har fått informasjon om at Bhatti er tatt av pakistansk sikkerhetstjeneste og holdes i forvaring på hemmelig sted. - UD er ikke kjent med hvor Bhatti befinner seg. Vi arbeider aktivt med å få klarhet i dette, blant annet i nær kontakt med pakistanske myndigheter, sier Andersen og understreker: - Dersom det viser seg at en norsk borger er arrestert i utlandet vil utenrikstjenesten yte normal konsulær bistand med sikte på å få adgang til vedkommende og forsikre oss om helsetilstand og vedkommendes grunnleggende rettigheter blir ivaretatt. Menneskerettighetsorganisasjonen Amnesty har ytret sterk bekymring for hva slags forhold Bhatti kan bli holdt under i Pakistan. De mener det er grunn til å frykte at Bhatti utsettes for systematisk tortur og mishandling. Arfan Bhattis storebror fortalte denne uka til VG at en mystisk mann som hevdet å ha sittet fengslet sammen med Bhatti ringte deres far i Pakistan forrige uke. Den ukjente mannen som skal ha ringt ville ikke møtes, angivelig av frykt for eget liv. - Det er veldig ubehagelig ikke å vite. Pappa har blitt mer og mer bekymret og det har begynt å gå ut over helsen hans, sier Bhattis bror.Arfan Bhatti skal ha blitt pågrepet av pakistanske sikkerhetsagenter i grenseområdet mellom Pakistan og Afghanistan tidligere i år. Ifølge etterretningsopplysninger skal han nå holdes i forvaring i et av sikkerhetstjenestens fengsler. Bhatti ble meldt savnet av sin familie i Norge i slutten av januar, to uker etter at han sist snakket med sin far. Den 36 år gamle norsk-pakistaneren reiste til de lovløse grenseområdene mellom Pakistan og Afghanistan i fjor høst. I løpet av vinterens første del la han ut bilder av seg selv på Facebook hvor han poserer med våpen og barn. I tillegg hyllet han drap på amerikanske og andre lands soldater i Afghanistan.Før sommeren vil Justisdepartementet fremme forslag om endringer av terrorloven. Det kan få konsekvenser for Arfan Bhatti. - Vi vil for eksempel gjøre det straffbart å reise til konfliktområder og delta i våpenopplæring, slik vi har sett flere personer bosatt i Norge har gjort. Dette er noe norske myndigheter er bekymret for, sier statssekretær Pål Lønseth i Justisdepartementet til VG. På direkte spørsmål svarer Lønseth at Bhatti er er blant dem som kan rammes av lovforslaget, men understreker at det vil være opp til domstolen å avgjøre om bevisene holder for å fastslå lovbrudd.
Pakistanske myndigheter har opplyst til den norske ambassaden i Islamabad at den ekstreme islamisten Arfan Bhatti (36) er mistenkt for alvorlig kriminalitet i landet.